b'\n_START_ARTICLE_\nBaltian bolidi\n_START_PARAGRAPH_\nBaltian bolidi oli tulipallo, joka havaittiin Suomessa, Baltian alueilla sek\xc3\xa4 muun muassa Pietarin (tuolloin Leningrad), Pihkovan ja Novgorodin kaupungeissa 11. helmikuuta 1976. Sen aiheutti havaintojen perusteella ilmakeh\xc3\xa4\xc3\xa4n klo 17:50 Etel\xc3\xa4-Suomen yll\xc3\xa4 osunut meteoroidi joka alkoi hehkua noin 120 km:n korkeudella. Kappale jatkoi lentoaan edell\xc3\xa4 mainittujen paikkakuntien ohi aina Kalininin provinssiin saakka (t\xc3\xa4m\xc3\xa4 ja kaupungit silloisessa Neuvostoliitossa,joka sis\xc3\xa4lsi my\xc3\xb6s Baltian alueen valtiot) miss\xc3\xa4 tehtiin viimeiset havainnot._NEWLINE_Kaikkiaan havaintoaikaa oli noin 100 sekuntia ja bolidista ehdittiin ottaa valokuvia. Ilmi\xc3\xb6 aiheutti virhehavaintoja. Tulipallossa n\xc3\xa4htiin raketin tai aluksen kaltaisia piirteit\xc3\xa4 kuten suuttimia ja ikkunoita. Ilmi\xc3\xb6n oli my\xc3\xb6s kuvailtu lent\xc3\xa4neen hyvin matalalla tai ett\xc3\xa4 siit\xc3\xa4 olisi pudonnut osia meren j\xc3\xa4\xc3\xa4lle Helsingin edustalle. Kappale oli tuolloin noin 100 kilometrin et\xc3\xa4isyydell\xc3\xa4 Helsingist\xc3\xa4._NEWLINE_Viron Tarton observatorioon tuli satoja ilmoituksia ja niiden perusteella bolidin nopeudeksi saatiin 7\xe2\x80\x9313 km sekunnissa.'